钦定古今图书集成/历象汇编/乾象典/第046卷 > 五帝座
## 钦定古今图书集成/历象汇编/乾象典/第046卷 > 五帝座

按《星经》阙。

按《史记天官书》：“太微三光之廷，其内五星五帝坐。”

〈注〉索隐曰：《诗·含神雾》云：“五精星坐其东，苍帝坐，神名灵威仰精为青龙”之类也。正义曰：黄帝坐一星，在太微宫中，含枢纽之神。四星夹黄帝坐。苍帝东方，灵威仰之神；赤帝南方，赤熛怒之神；白帝西方，白招矩之神；黑帝北方，叶光纪之神。五帝并设，神灵集谋者也。

按：《汉书天文志》同。

按《晋书天文志》：“黄帝坐在太微中，含枢纽之神也；四
帝星夹黄帝坐，东方苍帝，灵威仰之神也；南方赤帝，
赤熛怒之神也；西方白帝，白招矩之神也；北方黑帝，
叶光纪之神也。”

按：《隋书天文志》同。

按《宋史天文志》：“内五帝坐五星，内一星在太微中，黄
帝坐，含枢纽之神也。四帝星夹黄帝坐，四方各去二
度。东方苍帝，灵威仰之神也；南方赤帝，赤熛怒之神
也；西方白帝，白招矩之神也；北方黑帝，叶光纪之神
也。”

按《观象玩占》，“五帝座五星在太微宫中，其中星黄帝座，中央含枢纽之神也。四帝座夹黄帝座，其东一星
为青帝座，东方青帝灵威仰之神也。南一星为赤帝
座，南方赤帝赤熛怒之神也。西一星为白帝座，西方
白帝白招矩之神也。北一星为黑帝座，北方黑帝叶
光纪之神也。五帝之座，天子之位。”

按《历学会通》：“黄帝在太微宫中，天子之正位，四帝拥
黄帝，各顺其方。”